เอ็กซิมแบงก์ปรับทิศเน้นปล่อยกู้เอสเอ็มอี
เอ็กซิมแบงก์ สั่งลุยปล่อยกู้เอสเอ็มอีผู้ส่งออก โชว์กำไรกว่า 301 ล้านบาท
5 ส.ค. 2554

เอ็กซิมแบงก์ สั่งลุยปล่อยกู้เอสเอ็มอีผู้ส่งออก โชว์กำไรกว่า 301 ล้านบาท
นายคนิสร์ สุคนธมาน กรรมการผู้จัดการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า คณะกรรมการธนาคารได้กำหนดนโยบายการดำเนินงานในครึ่งปีหลังว่า จะเน้นการปล่อยสินเชื่อเพื่อการส่งออกให้กับผู้ประกอบการขนาดกลางและขนาดย่อมให้ชัดเจนและทำอย่างต่อเนื่องมากขึ้น หลังจากประสบผลสำเร็จกับการปล่อยสินเชื่อให้เอสเอ็มอีส่งออกถึง 1,000 ราย คิดเป็นยอดสินเชื่อคงค้างร่วม 2 หมื่นล้านบาท ขณะที่ภาพรวมมีเอสเอ็มอีที่เป็นผู้ส่งออกมากถึง 1.5 หมื่นราย
สำหรับผลการดำเนินงานช่วงครึ่งแรกของปีมีกำไรสุทธิ 301 ล้านบาท เพิ่มขึ้น 106% เมื่อเทียบกับช่วงเดียวกันของปีก่อน โดยเชื่อว่าจะทำได้ทั้งปี 600 ล้านบาท มียอดสินเชื่อคงค้าง 6.11 หมื่นล้านบาท เพิ่มขึ้น 13.31% ส่วนใหญ่เป็นสินเชื่อระยะสั้นและยาว โดยมียอดอนุมัติสินเชื่อใหม่เพิ่มขึ้น 2.04 หมื่นล้านบาท หรือเพิ่มขึ้นถึง 223.18% มียอดหนี้ที่ไม่ก่อให้เกิดรายได้แค่ 3,174 ล้านบาท คิดเป็น 5.15% ของยอดสินเชื่อ
ด้านการรับประกันการส่งออกมียอดแจ้งรับประกันการส่งออก 6.63 หมื่นล้านบาทเพิ่มขึ้น 50.43% มีที่อนุมัติใหม่เพียง 2,131 ล้านบาท
นายคนิสร์ กล่าวว่า คาดว่าทั้งปีการส่งออกจะขยายตัว 20% จากช่วงครึ่งปีแรกที่ส่งออกขยายตัวแล้ว 23.6% แต่จะมีแรงกดดันจากราคาน้ำมัน ค่าจ้าง การแข็งค่าของเงินบาท ดอกเบี้ยที่ปรับสูงขึ้น